**Zuzka Zguriška**, vlastným menom *Ľudmila Dvořáková*, rod. *Šimonovičová* (\* 13. apríl 1900, Myjava – † 24. september 1984, Praha) bola slovenská prozaička, dramatička a prekladateľka.

Životopis
---------

Vyrastala v rodine myjavského evanjelického učiteľa Michala Šimonoviča, rodné meno dostala po matke Ľudmile, rodenej Valáškovej. Jej predkovia patrili k známym myjavským rodinám s obchodníckou a mydlárskou tradíciou. Ján Valášek, pradedo Zuzky Zgurišky, zorganizoval počas Slovenského povstania v rokoch 1848 – 1849 „bandérium" 40 dobrovoľníkov, ktorí bojovali v radoch hurbanistov, za čo neskôr strávil 10 mesiacov vo väzení.

Vzdelanie získavala v Myjave, Modre, jeden ročník absolvovala v Himmelkrone (Bavorsko), neskôr študovala na učiteľskom ústave v maďarskom Hódmezővásárhelyi, odtiaľ prestúpila na učiteľský ústav v srbskej Subotici, napokon maturovala v roku 1920 v Ústave ku vzdělání učitelek v Brne.

V rokoch 1920 – 1924 pracovala ako učiteľka v Myjave, vydala sa za Jaroslava Dvořáka a presťahovala do Bratislavy, kde žila až do roku 1945. Počas druhej svetovej vojny vyštudovala Filozofickú fakultu Univerzity Komenského v Bratislave, odbor filozofia a dejiny umenia a získala titul PhDr.

V roku 1945 sa presťahovala s manželom a dvomi deťmi do Prahy, kde jej manžel nastúpil na miesto štátneho úradníka. V rokoch 1949 – 1951 pracovala na Barrandove ako filmová scenáristka, potom sa venovala literárnej činnosti. V roku 1960 jej bol udelený titul zaslúžilá umelkyňa.

Tvorba
------

Svoje prvé dielo uverejnila v roku 1922 v Slovenskom denníku a postupne začala prispievať i do ďalších časopisov a denníkov (Robotnícke noviny, Živena, Elán, Slovenské pohľady a i.). Spolupracovala tiež s Československým rozhlasom, ktorý pravidelne uverejňoval jej diela, venovala sa i divadlu, no zo zdravotných dôvodov odmietla stály angažmán, hoci mala ako herečka veľký úspech (vystupovala i v Slovenskom národnom divadle). Vo svojich literárnych dielach sa snažila predstaviť rázovitý svet myjavských kopaníc, ktorý podávala z tej humornejšej stránky. V krátkych literárnych útvaroch zachytila veľa charakteristických stránok života v svojom rodnom kraji, vykreslila mnoho zaujímavých postáv a použila tiež veľa humorných príhod. Pri písaní vychádzala z vlastných poznatkov a zážitkov.

Dielo
-----

### Próza pre dospelých

* 1929 – *Obrázky z kopaníc*, zbierka poviedok
* 1932 – *Dvanásť do tucta*, zbierka poviedok
* 1932 – *Pangart*
* 1935 – *Ženich s mašinou*, zbierka poviedok
* 1931 – *Španielske pohľadnice*, cestopisné črty
* 1938 – *Bičianka z doliny*, román
* 1943 – *Svadba*, humoreska
* 1947 – *Hostina*, humoreska
* 1949 – *Metropola pod slamou*, román (1. diel trilógie)
* 1953 – *Mestečko na predaj*, román (2. diel trilógie)
* 1957 – *Podobizne*, humoreska
* 1959 – *Zbojnícke chodníčky*, román (3. diel trilógie)
* 1967 – *Manželstvo na úver*, román
* 1972 – *Strminou liet*, pamäti

### Próza pre deti a mládež

* 1922 – *Pri muzike*, rozprávka
* 1962 – *Husitská nevesta*, historický román (1. diel dilógie)
* 1982 – *Kráľova zajatkyňa*, historický román (2. diel dilógie)

### Divadelné hry

* 1967 – *Mor na farme*, veselohra

### Preklady

* 1955 – Jaroslav Hašek: *Osudy dobrého vojaka Švejka*

Referencie
----------

1. 1 2 3   *Zuzka Zguriška* [online]. Bratislava: Literárne informačné centrum, 2019-03-11, [cit. 2022-08-18]. Dostupné online.
2. 1 2 3  TASR. Zuzku Zgurišku preslávila kopaničiarska humoristická próza. *teraz.sk* (Bratislava: TASR), 2015-04-13. Dostupné online [cit. 2022-08-18].
3. ↑  TRÚSIK, Pavol. *Zuzka Zguriška v paradoxe života a tvorby* [online]. Bratislava: Slovenské národné múzeum, [2020], [cit. 2022-08-18]. Dostupné online.
4. ↑  Ľudmila Dvořáková (rodená: Šimonovičová). In:  *Osoby, ktoré získali titul na UK* [online]. Bratislava: Univerzita Komenského, [cit. 2022-08-18]. Dostupné online. Archivované 2022-08-18 z originálu.

Iné projekty
------------

Commons
* Spolupracuj na Commons Commons ponúka multimediálne súbory na tému **Zuzka Zguriška**

Externé odkazy
--------------

* Zuzka Zguriška – Literárne informačné centrum
* Diela Zuzky Zgurišky v súbornom katalógu Slovenskej národnej knižnice

Autoritné údaje: * abART: 54072
* GND: 119075938
* ISNI: 0000 0001 0947 4286
* LCCN: n88623006
* NK ČR: jn20000620438
* SNK: 174981
* VIAF: 814030
* WorldCat: lccn-n88623006